Mokopane tot stilstand gedwing | Netwerk24
Deur Marietie Louw-Carstens 14 Augustus 2019 11:30
Die meeste winkels, skole en sakeondernemings in Mokopane (Potgietersrus) moes Woensdag noodgedwonge hul deure sluit uit vrees vir vandalisme deur ontstoke betogers wat die strate ingevaar het.
Die betogers eis die afdanking van Andrina Matsemela, burgemeester van die Mogalakwena-munisipaliteit in Mokopane. Dit is die tweede keer in twee weke wat die dorp in Limpopo tot stilstand gedwing word.
Gemoedere in die dorp loop hoog sedert twee ANC hoës bykans drie weke gelede koelbloedig doodgeskiet is, kort ná ’n raadsvergadering waar hulle glo vir ’n forensiese ondersoek na beweerde tenderbedrog gevra het.
Korny Dekker, DA-raadslid in Mokopane, sê inwoners is keelvol vir die protesaksie wat sake in die dorp ontwrig.
Marcelle Maritz, VF Plus-leier in Limpopo en ’n jarelange inwoner van Mokopane, sê ’n groep betogers het ná 10:00 hul optog na die munisipale gebou begin.
Kol. Moatshe Ngoepe, polisiewoordvoerder in Limpopo, sê die polisie is ontplooi en sal nie geweld toelaat nie. Die situasie is nog vreedsaam.
Winkels is gesluit en strate is verlate in Mokopane (Potgietersrus) in Limpopo terwyl betogers eis dat die burgemeester afgedank word. Foto: Korny Dekker
Die Crossing-winkelsentrum is gesluit terwyl inwoners betoog en eis dat die burgemeester afgedank word. Foto: Korny Dekker
Die polisie en verkeersbeamptes ontplooi waar betogers na die munisipale gebou opruk. Foto: Verskaf
Meer oor: Andrina Matsemela | Mokopane (Potgietersrus) | Betoging | Betogers
Mokopane: Ontevrede inwoners ruk op oor griewe
Oproeriges op Mokopane nou onder beheer